Căpitanul nejucător al echipei de Billie Jean King Cup, fosta Fed Cup, a României, Horia Tecău, a afirmat, miercuri, că prezenţa Simonei Halep la Jocurile Olimpice de la Paris ar însemna un plus de moral pentru întreaga delegaţie a Team Romania la competiţia supremă, potrivit Agerpres.
El s-a arătat încrezător că Halep, acum pe locul 1.149 în lume, va putea ajunge între primele 400 de jucătoare în clasamentul WTA pentru a obţine biletul pentru Paris.
"Încă nu s-a luat decizia de la WTA în privinţa clasamentului ei şi nu cred că se va lua până la Jocurile Olimpice, dar bineînţeles că îmi doresc să fie acolo alături de noi. Pentru ea ar însemna o mare împlinire, un vis, o şansă bună de a face o performanţă mare. Ea este genul de jucătoare care atunci când este pe tablou joacă să câştige, şi ar însemna încă un plus de moral pentru întreaga delegaţie a României, şi o speranţă pentru urcarea pe podium", a spus Tecău.
El s-a declarat dezamăgit de faptul că Simona Halep nu a primit o invitaţie pentru a participa la turneul de Grand Slam de la Roland Garros: "Este o dezamăgire evident că Simona Halep nu este la Roland Garros, mi-aş fi dorit mult ca ea să fie acolo, şi cred că ea în primul rând, dar este politica francezilor. Ei mereu au susţinut jucătoarele naţionale şi au acest schimb de wild card-uri cu America şi Australia. Este decizia lor".
Tecău speră ca jucătoarele române care vor obţine calificarea la Jocurile Olimpice să şi obţină performanţe la competiţia supremă.
"Avem şanse la Paris, eu sunt optimist mereu. Avem fete care au demonstrat în circuit că pot juca împotriva celor mai bune jucătoare din lume şi chiar să le învingă şi atunci poţi să speri să ajungi pe podium, să ai un rezultat bun. Trebuie să le baţi pe toate, trebuie să iei fiecare meci la rând. Aţi văzut în trecut că şi locul 60 a câştigat medalie olimpică, un precedent s-a creat, şi eu am încredere în jucătoarele noastre că pot avea rezultate mari", a adăugat Tecău.
În ceea ce priveşte revenirea Soranei Cîrstea şi a Irinei Begu în echipa de Billie Jean King Cup, Tecău a spus că uşa rămâne deschisă oricui, precizând însă că greul calificării la turneul final din toamnă de la Sevilla l-au dus Ana Bogdan şi Jaqueline Cristian.
"Am încercat asta şi în continuare uşa este deschisă pentru echipa de Fed Cup, cine îşi doreşte să fie acolo şi dacă putem găsi soluţii prin care să fie acolo, suntem deschişi pentru a le avea în echipă. Dar trebuie să ţinem cont şi de faptul că această calificare a fost obţinută de Ana Bogdan şi Jaqueline Cristian, care au un merit foarte mare. Dar uşa este mereu deschisă. Consider că echipa Ucrainei este mai puternică decât echipa Japoniei de acum, cu nivelul la care este Osaka acum, dar până în noiembrie se pot întâmpla multe. Noi trebuie să ne vedem de treaba noastră, să fie sănătoase şi motivate. Dar cred că este un adversar bun pentru echipa României", a adăugat Horia Tecău.
Echipa feminină de tenis a României va înfrunta Japonia în optimile de finală ale competiţiei Billie Jean King Cup, potrivit tragerii la sorţi efectuate la finalul lunii aprilie.
Turneul final al competiţiei va avea loc în perioada 12-20 noiembrie, la Sevilla, iar România va participa în premieră.
Echipa României s-a calificat în premieră la turneul final al Billie Jean King Cup, după ce a învins Ucraina cu scorul de 3-2, pe 14 aprilie, la Fernandina Beach (Florida). În acelaşi weekend, Japonia a trecut de Kazahstan cu 3-1.